《晨发常山途中瞩目》
清代·王元勋

清晨登篮舆，逶迤遵山麓。飞流界道鸣，弱蔓垂桥绿。

暧暧开初日，迟迟展遐瞩。苍山亘连娟，白云互断续。

崖豁山乔林，溪回隐丛竹。每闻劳者歌，因想高人躅。

烟霞资清真，翛然在空谷。

作者简介：（1728—1807）清江苏嘉定人，字叔华，初字秀峰，号东溟，又号冲成子，晚号易圃居士。乾隆四十三年进士，任徐州府儒学教授。工诗，有《易圃诗钞》、《樵玉山房词稿》等。